SA blink uit met digitale vaardighede(Foto: iStock) Suid-Afrikaners hoef nie ŉ tree vir ander terug te staan as dit by digitale vaardighede kom nie. Dit blyk duidelik uit die BRICS Future Skills Challenge waar ons land onlangs 15 medaljes verower het. “Suid-Afrika se toekomsgerigte digitale vaardighede is vergelykbaar met dié van topkandidate van Brasilië, Rusland, Indië en China,” sê Joanne Brink, projekbestuurder van die BRICS Future Skills Challenge, ŉ meerdaagse aanlyn kompetisie wat onlangs deur China aangebied is. Suid-Afrika se span mededingers het bestaan ​​uit 240 professionele persone en studente tussen die ouderdom van 16 en 35 jaar, wat onder meer vaardig is in robotiese prosesoutomatisering, mobiele toepassingsontwikkeling, datawetenskap en digitale fabrieksvaardighede. “Suid-Afrika het sowat 10% van die medaljes gewen wat toegeken is in die kategorieë waarin ons meegeding het. Dit is merkwaardig vir ŉ land met ŉ totale bevolking van ongeveer 60 miljoen. Die Suid-Afrikaanse span het met byna dieselfde aantal medaljes weggestap as Indië, wat ŉ bevolking van 1,4 miljard het. Ons het 15 medaljes gewen in die 12 kategorieë waarin ons meegeding het, waarvan 10 medaljes topdrieplasings was. Ons is opgewonde dat Suid-Afrika die BRICS-vaardigheidsuitdaging in 2023 gaan aanbied en ons het waardevolle lesse uit ons deelname geleer,” het Brink gesê. Die Suid-Afrikaanse span het silwer- en bronstoekennings in verskeie kategorieë gewen, insluitend internetbemarking, mobieletoepassingsontwikkeling, digitale tweeling-tegnologie (“Digital Twin”), lewensiklusbestuur, die internet van dinge, vliegtuigonderhoud, kunsmatige intelligensie, datawetenskap en kubersekuriteit. “Aanlyn oefenkampe is voor die kompetisie aangebied en elke vaardigheidsgebied het die ondersteuning van ten minste een toegewyde deskundige met diepgaande kennis van hul spesifieke vakgebied gehad. Diegene wat gekies is om as individue of spanne uit die BRICS-lande deel te neem, het werklike probleme opgelos en oplossings bedink deur hul spesifieke vaardighede te gebruik. Joanne Brink Projek Bestuurder BRICS Future Skills Challenge (Foto: Verskaf) “Om op internasionale platforms soos hierdie mee te ding, berei ons jeug voor vir toekomstige werksgeleenthede en help ons om vaardigheidstekorte te identifiseer. Sodoende kan ons verseker dat ons vaardighede vir die toekoms bou wat nodig is in die veranderende wêreld van werk,” meen Brink. Prof. Theo van Niekerk, ŉ navorser en megatronika-ingenieurswesedosent aan die Nelson Mandela-Universiteit, het as ŉ kenner in die digitale tweeling-uitdaging gedien. “Megatronika gaan oor stelselintegrasie om produksie te optimaliseer en te versnel, met min of geen onderbrekings. Digitale tweeling-tegnologie vereis mense wat in staat is om sagteware vir simulasies te oorbrug, asook meganiese, elektriese en fisiese komponente. “Wêreldwyd verg hierdie vaardighede nog baie meer ontwikkeling, maar ons jeug is in staat om naatloos tussen dissiplines te beweeg. Hierdie vermoë, gekombineer met digitale tweeling-ervaring, is wêreldwyd in groot aanvraag en ek sien dit onder ons gegradueerdes,” het Van Niekerk gesê. Gape Mojanaga is ŉ entrepreneur en een van die plaaslike deelnemers aan die kompetisie. Hy beplan om die ondervinding wat hy in digitale bemarking opgedoen het met werklose jongmense in landelike gebiede te deel. “Dit sal wonderlik wees om broodnodige vaardighede met jongmense, wat van nature nuuskierig is, te deel wat dalk nie die opleiding of werkgeleenthede tans het nie, en dan leergeleenthede vir hulle te ontsluit deur kompetisies soos die BRICS Future Skills Challenge.” Die wenner van ŉ silwermedalje in datawetenskap, Adebowale Tosin, sê dat die kompetisie waardevolle blootstelling aan datawetenskaplikes gebied het. “Om teen ons BRICS-kollegas mee te ding, het ŉ nuttige maatstaf gebied en my vermoëns in sakeontleding beslis ŉ hupstoot gegee,” sê hy. (Foto: Verskaf)